55. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 459 της 23/29 Νοεμ. 1983 (ΦΕΚ Α΄ 175) Πρόσθετη αμοιβή για την απασχόληση και την παροχή υπηρεσιών από τα μέλη ΔΕΠ στο Δημόσιο, στους Φορείς της Τοπικής Αυτοδιοίκησης και του δημόσιου τομέα στους Γεωργικούς Συνεταιρισμούς και σε Διεθνείς Οργανισμούς. Έχοντας υπόψη: α)Τις διατάξεις των άρθρ. 13 παρ. 9 και 50 παρ. 1 του Νομ. 1268/82 «για τη δομή και λειτουργία των Ανωτάτων Εκπ/κών Ιδρυμάτων» (ΦΕΚ 87 Α΄). β)Την αριθ. Η 5421/82 απόφαση «για ανάθεση αρμοδιοτήτων στους Υφυπουργούς Εθνικής Παιδείας και Θρησκευμάτων» (ΦΕΚ 474 Β΄). γ)Τις αριθ. 260,598/1983 γνωμοδοτήσεις του Συμβουλίου της Επικρατείας, ύστερα από πρόταση του Υφυπουργού Εθνικής Παιδείας και Θρησκευμάτων, αποφασίζουμε: Άρθρ.1.-Τα μέλη ΔΕΠ που παρέχουν τις υπηρεσίες τους στο Δημόσιο, τους φορείς της τοπικής αυτοδιοίκησης και του δημόσιου τομέα, τους γεωργικούς συνεταιρισμούς και διεθνείς οργανισμούς σύμφωνα με το άρθρ. 13 παρ. 8 του Νομ. 1268/1982 μπορούν να λαμβάνουν πρόσθετη αμοιβή εφόσον: α.Η απασχόληση στους τομείς αυτούς εντάσσεται στα πλαίσια της αξιοποίησης των γνώσεων και των εμπειριών τους σε κοινωνικές και επιστημονικές δραστηριότητες συναφείς με την ειδικότητά τους. «β)Έχει χορηγηθεί στα μέλη ΔΕΠ η σχετική άδεια απουσίας από τον Υπουργό Εθνικής Παιδείας και Θρησκευμάτων, σύμφωνα με το άρθρ. 17 παρ. 4, 5 του Νόμ. 1268/82. Η άδεια χορηγείται, ύστερα από γνώμη της ακαδημαϊκής μονάδας στην οποία ανήκει ο ενδιαφερόμενος ότι δεν παρακωλύονται ή δεν δυσχεραίνονται οι εκπαιδευτικές, ερευνητικές ή διοικητικές λειτουργίες αυτής, από τον Υπουργό Εθνικής Παιδείας και Θρησκευμάτων ο οποίος: 1)Εκτιμά τις ειδικότερες προϋποθέσεις που συντρέχουν για τη χορήγησή της και 2)Ελέγχει το είδος της εξωπανεπιστημιακής απασχόλησης και το ύψος της αμοιβής για την απασχόληση αυτή. Τα απαιτούμενα στοιχεία υποβάλλει ο ενδιαφερόμενος στον υπουργό Εθνικής Παιδείας και Θρησκευμάτων». Το εδάφ. β αντικαταστάθηκε ως άνω από το άρθρ. 2 Π.Δ. 129/10-11 Απρ. 1991 (ΦΕΚ Α΄ 52). γ.Παρόμοια αίτηση οφείλουν να επανυποβάλουν και όσοι κατέχουν δεύτερη θέση και παίρνουν πρόσθετη αμοιβή σύμφωνα με τα ισχύοντα πριν από την έκδοση αυτού του Π.Δ. μέσα σ’ ένα μήνα από την έναρξη ισχύος του. Όσοι από αυτούς δεν υποβάλουν εμπρόθεσμα τις σχετικές αιτήσεις δεν λαμβάνουν πρόσθετη αμοιβή για την εξωπανεπιστημιακή τους απασχόληση. Άρθρ.2.-«1.Το μέλος του ΔΕΠ δικαιούται να λαμβάνει, εκτός από το σύνολο των κάθε είδους ακαθαρίστων αποδοχών της οργανικής του θέσης και το σύνολο των κάθε είδους ακαθαρίστων αποδοχών της θέσης για την οποία του έχει χορηγηθεί η προβλεπόμενη από το προηγούμενο άρθρο άδεια. Οι διατάξεις της παραγράφου αυτής εφαρμόζονται στο εξής και στα μέλη του ΔΕΠ που έχουν ήδη λάβει άδειες κατοχής δεύτερης θέσης, καταργουμένων των αντιθέτων ρυθμίσεων που τυχόν περιέχονται στις άδειες αυτές». Η παρ. 1 αντικαταστάθηκε ως άνω από το άρθρ. 1 Π.Δ. 129/10-11 Απρ. 1991 (ΦΕΚ Α΄ 52). 2.Στην περίπτωση που στον ενδιαφερόμενο έχει χορηγηθεί άδεια πλήρους απουσίας από τα διδακτικά κι ερευνητικά του καθήκοντα για να προσφέρει τις υπηρεσίες του με πλήρη απασχόληση στις παραπάνω θέσεις, το μέλος του ΔΕΠ λαμβάνει μόνο τις αποδοχές της δεύτερης αυτής θέσης, χωρίς τον περιορισμό της προηγούμενης παραγράφου, και όχι τις αποδοχές του ως μέλους ΔΕΠ. Άρθρ.3.-Το σύνολο των καθαρών αποδοχών μέλους ΔΕΠ από τη θέση του ως μέλους ΔΕΠ και από οποιαδήποτε άλλη απασχόληση δεν μπορεί να υπερβαίνει σε καμιά περίπτωση το ανώτατο όριο των απολαβών του άρθρ. 6 του Νομ. 1256/1982 (ΦΕΚ 65 τ.Α΄). Άρθρ.4.-Σχετικά με τις δηλώσεις των ενδιαφερομένων, τον έλεγχο συμμόρφωσης και την επιστροφή των επιπλέον απολαβών ισχύουν οι διατάξεις του Νομ. 1256/82 με την επιφύλαξη ότι το σύνολο των καθαρών αποδοχών υπολογίζεται σε ετήσια βάση. Άρθρ.5.-Η ισχύς του Δ/τος αυτού αρχίζει από τη δημοσίευσή του στην Εφημερίδα της Κυβερνήσεως. 